Kogu Euroopa Liidu siirdumine paberarvetelt e-arvetele võiks aastas säästa 240 miljardit eurot (ligi 3,8 triljonit krooni), lisaks kasu keskkonna säästmisest. See on liidu mõtlema pannud, kirjutab Äripäev Online.    Arvutused näitavad küll erinevaid tulemusi, vähima kokkuhoiuna pakutakse mõnikümmend miljardit eurot, kuid sellegipoolest on uurijate hinnangud suutnud Euroopa Liidu otsustajaid e-arvete  kasulikkuses veenda, kirjutas kauppalehti.fi.    E-arved ei ole enam vaid hullude põhjamaalaste jutt, ütles Nordea panga ühtse euromaksete piirkonna SEPA spetsialist Erkki Poutiainen, kelle sõnul on sõnum Väldi paberit jõudnud kõikjale Euroopa Liidus.    Euroopa Komisjon toetab elektrooniliste arvete saatmist ettevõtete vahel kõikides liikmesriikides. Praegu aga on Euroopas e-arvete osakaal alles 3% kogu arvete mahust. Üks põhjustest on ilmselt puuduv ühtsus.    E-arve määratlus on  riigiti erinev. Osa riikides kehtiv arve on teises seadusetu, ütles Poutiainen. Standardid ei ole veel paigas, kuid arengusuund on selge.    Agnes Ojala, Äripäev